Document ID: 31993R2562

Komisijas Regula (EEK) Nr. 2562/93
(1993. gada 17. septembris),
ar ko nosaka sīki izstrādātus noteikumus par to, kā piemērot Regulu (EEK) Nr. 2055/93 par īpašu references daudzumu piešķiršanu noteiktiem piena un piena produktu ražotājiem
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1993. gada 19. jūlija Regulu (EEK) Nr. 2055/93 par īpašu references daudzumu piešķiršanu noteiktiem piena un piena produktu ražotājiem [1], jo īpaši tās 8. pantu,
tā kā Regulā (EEK) Nr. 2055/93 izklāstīti nosacījumi, ar kādiem piešķir īpašus references daudzumus piena ražotājiem, kuri pēc apņemšanās, kas dota saskaņā ar Padomes Regulu (EEK) Nr. 1078/77 [2], kurā jaunākie grozījumi izdarīti ar Regulu (EEK) Nr. 1300/84 [3], nav varējuši iegūt references daudzumus saimniecībai vai tās daļai pēc 3.a panta Padomes Regulā (EEK) Nr. 857/84 [4], kas atcelta ar Regulu (EEK) Nr. 3950/92 [5]; tā kā jānosaka procedūras noteikumi, kā īstenot Regulu (EEK) Nr. 2055/93, ar nosacījumiem, kuri nodrošina visu attiecīgo pušu tiesību un pienākumu ievērošanu;
tā kā šajā regulā paredzētie pasākumi ir saskaņā ar Piena un piena produktu pārvaldības komitejas atzinumu,
IR PIEŅĒMUSI ŠO REGULU.
1. pants
Pieprasījumu, kas minēts Regulas (EEK) Nr. 2055/93 1. pantā, attiecīgais ražotājs iesniedz dalībvalsts noteiktai kompetentai iestādei saskaņā ar šīs dalībvalsts noteikto procedūru.
2. pants
1. Kompetentā iestāde apliecina pieprasījuma saņemšanu un pārbauda atbilstību Regulas (EEK) Nr. 2055/93 1. pantā izklāstītajiem nosacījumiem.
2. Kritēriji, kas jāņem vērā, nosakot ražotāja spēju palielināt produkciju savā saimniecībā līdz pieprasītā īpašā references daudzuma apjomam, ir šādi:
- līdz 1993. gada 1. aprīlim tirgū laistais piena daudzums pārsniedz ražotājam piešķirto references daudzumu,
- pieprasījuma iesniegšanas brīdī ražotāja rīcībā esošo vismaz sešus mēnešus veco govju, kuras derīgas piena ražošanai realizācijai, skaits un šķirne,
- saimniecības lopbarības platības Komisijas Regulas (EEK) Nr. 1391/78 [6] 1. panta 1. punkta d) apakšpunkta nozīmē,
- ieguldījums, kas izdarīts nolūkā palielināt piena ražošanu saimniecībā.
3. Līdz 1994. gada 1. martam kompetentā iestāde paziņo ražotājam par īpašo references daudzumu, kas tam piešķirts, to aprēķinot attiecīgi saskaņā ar Regulas (EEK) Nr. 2055/93 1. panta 2. punktu vai 2. pantu.
3. pants
Gadījumā, kas minēts Regulas (EEK) Nr. 2055/93 4. panta 3. punktā, ražotājs iepriekš paziņo par saviem nodomiem kompetentajai iestādei, un tā viņam izsniedz apliecinājumu par saņemšanu.
4. pants
Dalībvalstis informē Komisiju:
- līdz 1993. gada 1. novembrim - par kompetento iestādi, 1. pantā minēto procedūru un kritērijiem, kas izvirzīti papildus 2. pantā izklāstītajiem,
- līdz 1994. gada 1. aprīlim - par pieprasījumu skaitu un iesaistītajiem daudzumiem, nošķirot gadījumus, uz kuriem attiecas Regulas (EEK) Nr. 2055/93 1. panta 1. punkta pirmais un otrais ievilkums, 1. panta 2. punkta pirmā, otrā un trešā daļa un 3. panta 2. punkts, un kritērijiem, kas noteikti pēdējā noteikuma piemērošanai.
5. pants
Šī regula stājas spēkā trešajā dienā pēc publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1993. gada 17. septembrī

Labels: 17
6